ChIGIT YETKAZIB BERISh MEXANIZMINI HAMDA O‘SIMLIK YoG‘I VA YoG‘-MOY MAHSULOTLARI SOTIShNI TARTIBGA SOLISh TO‘G‘RISIDA

Paxta tozalash zavodlari tomonidan chigitni qayta ishlash uchun yetkazib berish tizimi va mexanizmlarini yanada takomillashtirish, o‘simlik yog‘i va boshqa yog‘-moy mahsulotlarini sotishni tartibga solish, paxta tozalash va yog‘-moy sanoati korxonalarida hisobga olish va hisobot tizimini takomillashtirish maqsadida:
 1. “O‘zpaxtasanoat” AJ va “O‘zpaxtayog‘” AJ ular tarkibiga kiruvchi korxonalar hamda “O‘zstandart” agentligining O‘zbekiston paxta mahsulotlarini sertifikatlash “Sifat” markazi (keyingi o‘rinlarda “Sifat” markazi deb ataladi) bilan birgalikda:
 O‘zbekiston “Sifat” markazining chigitdan foydalanishni nazorat qilish bo‘yicha Inspeksiyasi vakillari ishtirokida yog‘-moy korxonalari tomonidan texnik chigitni bevosita paxta tozalash korxonalarida qabul qilishning belgilangan tartibiga so‘zsiz rioya etilishini ta’minlasin;
 har yili paxta xomashyosi va chigitni qayta ishlash yakunlanganidan so‘ng barcha paxta tozalash va yog‘-moy korxonalarida chigitni inventarizatsiya qilish va tozalashni amalga oshirsin. Inventarizatsiya ma’lumotlarini O‘zbekiston Respublikasi Vazirlar Mahkamasiga hisobot yilining 1-avgustigacha taqdim etsin.
 2. Respublika yog‘-moy korxonalari chigitdan ishlab chiqaradigan o‘simlik yog‘i respublika ichki iste’mol bozorida va eksportga to‘liq sotiladigan tartib-qoida belgilansin. Bunda o‘simlik yog‘i 1-ilovaga* muvofiq:
 O‘zbekiston Respublika tovar-xomashyo birjasidagi ochiq, birja savdolari orqali — savdo tashkilotlariga hamda sanoatda qayta ishlashga;
 to‘g‘ridan to‘g‘ri shartnomalar va tartibga solinadigan narxlar bo‘yicha — budjet tashkilotlari hamda maxsus iste’molchilarga sotiladi;
 birja savdolari orqali va respublikaning tashqi savdo kompaniyalari bilan tuzilgan to‘g‘ridan to‘g‘ri shartnomalar bo‘yicha eksport qilinadi.
 Belgilansinki, aholiga o‘simlik yog‘ini sotish faqat yuridik shaxs maqomiga ega chakana savdo tashkilotlari tomonidan nazorat-kassa apparatlari bilan jihozlangan muqim savdo shaxobchalari orqali amalga oshiriladi.
 5. Yog‘-moy va oziq-ovqat sanoati uyushmasi Qoraqalpog‘iston Respublikasi Vazirlar Kengashi va viloyat hokimliklari bilan birgalikda 2006-2007-yillarda qishloq xo‘jaligi korxonalari va aholiga qulay shart-sharoitlar yaratishni hisobga olib joylashtirilishini nazarda tutgan holda qishloq joylarda shrot va sheluxa sotishga ixtisoslashtirilgan punktlar tashkil etilishini 3-ilovadagi* vazifaga muvofiq ta’minlasin;
 6. “O‘zpaxtasanoat” va “O‘zpaxtayog‘” aksiyadorlik jamiyatlari, yog‘-moy va paxta tozalash sanoati korxonalari rahbarlari zimmasiga tegishli tarzda: 
 texnik chigit va uni qayta ishlash mahsulotlari hisobga olinishini;
 o‘simlik yog‘i, shrot va paxta sheluxasi sotishning belgilangan mexanizmini ta’minlash uchun shaxsiy javobgarlik yuklansin.
 7. “O‘zpaxtasanoat” uyushmasi, O‘zbekiston Respublikasi Qishloq va suv xo‘jaligi vazirligi, O‘zbekiston qishloq xo‘jaligi ilmiy-ishlab chiqarish markazi, O‘zbekiston “Sifat” markazi 2006-yil 1-avgustgacha bo‘lgan muddatda amaldagi idoraviy hujjatlarni qayta ko‘rib chiqsin hamda g‘o‘zaning har bir seleksiya qilingan va sanoat navlari bo‘yicha paxta tolasi, chigit va paxta xomashyosidan boshqa paxta mahsulotlari chiqishi normativlari bo‘yicha takliflarni O‘zbekiston Respublikasi Vazirlar Mahkamasiga kiritsin.
 8. Yog‘-moy va oziq-ovqat sanoati uyushmasi 2006-yil 1-avgustgacha bo‘lgan muddatda:
 O‘zbekiston Respublikasi Moliya vazirligi, Iqtisodiyot vazirligi, Davlat soliq qo‘mitasi bilan birgalikda yog‘-moy sanoati korxonalarida xomashyo, materiallar va tayyor mahsulotni hisobga olish tartibi to‘g‘risidagi Nizomni;
 “O‘zstandart” agentligi, O‘zbekiston “Sifat” markazi va boshqa manfaatdor idoralar bilan birgalikda yog‘-moy sanoati korxonalarida paxta xomashyosining texnik chigitini qayta ishlashda mahsulot chiqishi va nobudgarchiligi normativlarini ishlab chiqsin va tasdiqlasin.
 9. Qoraqalpog‘iston Respublikasi Vazirlar Kengashi, viloyatlar va tumanlar hokimliklari:
 O‘zbekiston Respublikasi Qishloq va suv xo‘jaligi vazirligi, O‘zbekiston fermer, dehqon xo‘jaliklari va tomorqa yer egalari kengashi bilan birgalikda paxta yetishtiruvchi xo‘jaliklarga shrot va paxta sheluxasini sotishning ochiq va oshkoraligini ta’minlasin;
 Meva-sabzavot mahsulotlarini tayyorlash va g‘amlash korxonalar uyushmasi — “O‘zbekoziqovqatzaxira”, “O‘zbekoziqovqatxolding” xolding kompaniyasi qishloq tumanlari aholisini, ayniqsa olis va tog‘li tumanlarda joylashgan aholi punktlarini o‘simlik yog‘i bilan, uning narxi asossiz qimmatlashuviga yo‘l qo‘ymagan holda, barqaror ta’minlash bo‘yicha zarur chora-tadbirlarni amalga oshirsin.
 10. O‘zbekiston Respublikasi Adliya vazirligi manfaatdor vazirliklar va idoralar bilan birgalikda bir oy muddatda:
 qonun hujjatlariga ushbu qarordan kelib chiqadigan o‘zgartish va qo‘shimchalar to‘g‘risida Vazirlar Mahkamasiga takliflar kiritsin;
 vazirlik va idoralarning normativ hujjatlari mazkur qarorga muvofiq bo‘lishini ta’minlasin.
 11. Ushbu qarorning ijrosini nazorat qilish O‘zbekiston Respublikasi Bosh vaziri Sh.M. Mirziyoyev zimmasiga yuklansin.